stanford-oval/wikipedia huggingface dataset:
האמנה הפרנקו-בריטית בעניין מספר עניינים הקשורים למנדטים על סוריה ולבנון, ארץ ישראל ומסופוטמיה
האמנה ומעמדה הבינלאומי של רמת הגולן

במועד אישור המנדט הבריטי על ארץ ישראל על ידי חבר הלאומים ב-24 ביולי 1922 הייתה בתוקף 'האמנה הפרנקו-בריטית' מדצמבר 1920 ועל פיה רובו של השטח עליו הוחל חוק הגולן 1981, 1175 קמ"ר מתוך 1300 קמ"ר ששוחררו במלחמת ששת הימים, היה בתחום המנדט הבריטי על פי ועידת סן רמו. כלומר, הגולן היה אמור להיכלל בתחומי הבית הלאומי. ומשום כך יש הטוענים לזכויות משפטיות המעוגנות במשפט הבינלאומי, לצד זכויות היסטוריות, היישוב היהודי בגולן בימי הבית השני, בתקופת המשנה והתלמוד והתקופה הביזנטית, של מדינת ישראל, בשטח רמת הגולן.
הסכם ניוקומב-פולה (1923), שאושר בחבר הלאומים בשנת 1934 ולימים נודע כגבול הבינלאומי בין ישראל לסוריה, גרע את רמת הגולן מתחום המנדט הבריטי.
הערות שוליים

↑  יוסף ברסלבי, הידעת את הארץ, כרך ה' 'בין תבור לחרמון', הוצאת הקיבוץ המאוחד, תש"ך, עמ' 283
↑  גדעון ביגר, ארץ רבת גבולות: מאה השנים הראשונות של תיחום גבולותיה של ארץ ישראל 1840–1947, פרויקט בן יהודה
↑  גיא בכור, לשבור את הזכוכית. הגולן פרק שני. הוא אינו שייך כלל לסוריה, 19.2.2012
↑  צבי האוזר, איציק צרפתי, הערות לאסטרטגיה לאומית ברמת הגולן, אתר פורום קהלת, שבט התשע"ח, ינואר 2018, עמ' 16
↑  מחלוקת הגבול, באתר היחדה למען הגולן
קיפודן נמלים אוסטרלי

| קיפודן נמלים אוסטרלי |
| --- | --- |

מצב שימור
 conservation status: least concern ללא חשש (LC)‏
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: יונקים
סדרה:: יונקי הביב
משפחה:: קיפודניים
סוג:: קיפודן נמלים אוסטרלי
מין:: קיפודן נמלים אוסטרלי
שם מדעי
 Tachyglossus aculeatus ‏שו, 1792
תחום תפוצה


קיפודן נמלים אוסטרלי (שם מדעי: Tachyglossus aculeatus) הוא מין ממשפחת הקיפודניים המשתייך, יחד עם הברווזן, לסדרת יונקי הביב. סדרת יונקי הביב כוללת את היונקים הפרימיטיביים ביותר בימינו – הם היונקים היחידים שמטילים ביצים. המאובנים המוקדמים ביותר של קיפודן הנמלים האוסטרלי תוארכו לסוף תקופת הפליסטוקן.
מבחינה טקסונומית, קיפודן הנמלים האוסטרלי משתייך למשפחת הקיפודניים, בה נמצאים שלושה מינים נוספים. שלושת המינים מצויים בסוג אחד (Zaglossus), וקיפודן הנמלים האוסטרלי מצוי לבדו בסוג Tachyglossus. מקור שמו של הקיפודן הוא בחזותו החיצונית (דמיונו לקיפוד), באזור תפוצתו העיקרי (אוסטרליה) ובתזונתו (נמלים). גופו של קיפודן הנמלים האוסטרלי מכוסה בפרווה ובקוצים, והוא בעל חוטם ארוך במיוחד. לשונו דביקה, חזקה וארוכה, והוא שולה באמצעותה חרקים ממחילותיהם ואוכל אותם. בדומה ליתר יונקי הביב החיים בימינו, ובניגוד לשאר קבוצות היונקים, קיפודן הנמלים האוסטרלי מטיל ביצים.
הקיפודן האוסטרלי נפוץ ברחבי אוסטרליה, וכן באזורים החופיים וההרריים שבדרום מערב גינאה החדשה. באוסטרליה הוא המין האנדמי הנפוץ ביותר בימינו. המין אינו נתון בסכנת הכחדה, אולם פעילות אנושית כגון ציד, הרס בתי גידול והחדרת מינים פולשים המזיקים לקיפודן, הביאו לירידה בתפוצתו ביבשת אוסטרליה.
טקסונומיה

קיפודן הנמלים תואר לראשונה על ידי ג'ורג' שו (George Shaw) ב-1792. הוא כינה אותו בשם "Myrmecophaga aculeata", בסוברו כי הוא קשור לדוב הנמלים הדרום-אמריקאי. מאז הכינוי שהעניק שו, שמו של הקיפודן השתנה ארבע פעמים: מ-"M. aculeata" ל-"Ornithorhynchus hysterics", כ"Echidna hystrix", אחרי כן ל-"Echidna aculeata" ולבסוף הוא קיבל את השם המקובל בימינו, "Tachyglossus aculeatus". שמו של הסוג, "Tachyglossus", משמעו "לשון זריזה", והוא מתייחס למהירות הרבה שבה הקיפודן משתמש בלשונו על מנת ללכוד נמלים וטרמיטים. שמו הספציפי של המין, "aculeatus", משמעו "קוצני" או "בעל קוצים".
קיפודן הנמלים הוא המין היחיד בסוגו, והוא חולק את משפחת הקיפודניים יחד עם שלושה מינים הנמצאים בסוג קיפודן חרטומני (Zaglossus) ונפוצים בגינאה החדשה. כל מיני הקיפודן החרטומני גדולים יותר מקיפודן הנמלים, ותזונתם מורכבת בעיקר מתולעים ומזחלים ופחות מנמלים ומטרמיטים. מיני משפחת הקיפודניים הם יונקים מטילי ביצים; יחד עם מיני משפחת הברווזניים, הם מהווים את יונקי הביב היחידים החיים בימינו בעולם.
קיימים חמישה תת-מינים של קיפודן הנמלים, השונים בתפוצתם הגאוגרפית, במידת שעירותם, באורך קוציהם, ברוחבם וכן בגודל הטפרים הנמצאים על רגליהם האחוריות.
T. a. multiaculeatus – מצוי באי הקנגורו – זהו תת-המין היחיד שמצב שימורו מוגדר כ"קרוב לסיכון" (Near Threatened, NT);
T. a. setosus – מצוי בטסמניה ובמספר איים במצר בס;
T. a. acanthion – מצוי בטריטוריה הצפונית ובאוסטרליה המערבית;
T. a. aculeatus – מצוי בקווינסלנד, בניו סאות' ויילס, באוסטרליה הדרומית ובוויקטוריה;
T. a. lawesii – מצוי באזורי החוף ובאזורים הרריים בגינאה החדשה, וייתכן כי גם ביערות הגשם שבצפון-מזרח קווינסלנד.
אקולוגיה והתנהגות

על קיפודן הנמלים האוסטרלי לא נערך מחקר אקולוגי מסודר; עם זאת, נערכו מספר מחקרים בנוגע לכמה היבטים בהתנהגות האקולוגית שלו. קיפודני נמלים אוסטרליים חיים בבדידות ובנפרד מהמאורה שיצרו עבור צאצאיהם; אין להם מחסה קבוע. הם פעילים בעיקר בשעות היום, אף על פי שאינם מצוידים כראוי להתגוננות מפני החום – אין להם בלוטות זיעה והם אינם מתנשפים. מסיבה זו הם משנים, במזג אוויר חם, את דפוס הפעילות שלהם ומעבירים את עיקר פעילותם לשעות הערב או הלילה. הם מסוגלים להתקיים במזג אוויר קר, ובאזורים קרים במיוחד הם נכנסים לתרדמת חורף.
קיפודן הנמלים האוסטרלי יכול להתקיים בכל מקום שיש בו אספקה מספקת של מזון, אם כי הוא יכול לשרוד ללא מזון במשך מספר שבועות. הם מאתרים את מזונם באמצעות חוש הריח שלהם והחיישנים שבקצה חוטמם. עיקר מזונם הוא נמלים וטרמיטים. בסביבות החודשים אוגוסט וספטמבר הקיפודנים מסתערים על תיליה של נמלת הבשר (Iridomyrmex detectus) ואוכלים את הנקבות השמנות. על מנת להוציא את טרפם מהאדמה ולהכין לעצמם מחסה, הם משתמשים בטפרים שבכפות רגליהם הקדמיות. חוש הראייה שלהם חלש יחסית, והם אינם משתמשים בו: הם מאתרים את טורפיהם באמצעות שמיעתם הטובה. אם הם חשים מאוימים ואין מחסה קרוב, ייתכן שיתחפרו באדמה במהירות. במהלך התחפרות זו, הם מכניסים את בטנם לחור קטן שהם חופרים באדמה, ומשנים את צורתם לצורת כדור. צורה זו משמשת אותם להגנה מפני טורפים.
באוסטרליה, קיפודן הנמלים נפוץ בעיקר באזורים מיוערים השופעים יצורים שמהם הוא ניזון. באזורים חקלאיים ניתן למצוא אותם בעיקר בסביבת סבך שיחים נמוכים. כמו כן, ניתן למצוא אותם גם באדמת מרעה, באזורים צחיחים ואף בפאתי פרברים של ערים. מעט ידוע לגבי תפוצתם בגינאה החדשה, אף שהם נתגלו בדרום גינאה החדשה באזורים מיוערים.
בגל השרפות באוסטרליה (2020-2019), שבו מתו מעל למיליארד בעלי חיים, התברר כי הקיפודן פיתח שיטת התגוננות מפני שרפות: הוא מסתתר במחילה עמוקה באדמה ומוריד מאוד את טמפרטורת גופו.
אקולוגיה והתנהגות > רבייה

קיפודן הנמלים מחפש בת-זוג בין החודשים יוני ואוגוסט. הן הזכרים והן הנקבות מפרישים ניחוח חזק בעונת הרבייה. במהלך החיזור – שנצפה לראשונה ב-1989 – הזכרים מאתרים נקבות ורודפים אחריהן. נצפו שיירות של עד 10 זכרים שעוקבים אחרי נקבה אחת, כאשר לעיתים קרובות הזכר הצעיר והקטן ביותר נמצא בסוף התור, בטקס חיזור שנמשך עד ארבעה שבועות; משך החיזור משתנה בהתאם למיקום הגאוגרפי. באזורים קרים, כמו בטסמניה, עשויות הנקבות להזדווג עם בני-זוגן בתוך מספר שעות לאחר שהתעוררו מתרדמת החורף.
התקופה שבה מזדווגים הקיפודנים היא בחודשים יולי ואוגוסט. לפני ההזדווגות, מריח הזכר את הנקבה, ומפנה תשומת לב מיוחדת לפתח הביב (פתח המין אשר ממנו מופרשים גם השתן והצואה; Cloaca). הזכר נצפה לעיתים קרובות מגלגל את הנקבה על צידה כדי לבחון את פתח הביב שלה, ואז מתגלגל הוא עצמו על צידו, כך שבטנו מופנית אל בטנה. הנקבה מטילה ביצה אחת בלבד. ההפריה נעשית בחצוצרת הרחם. לזכר אין כיס אשכים, שכן אשכיו הם פנימיים. ההיריון נמשך בין 21 ל-28 ימים, ובמהלכו בונה הנקבה מחילה לוולדותיה. בסוף תקופה זו מוטלת ביצה יחידה שקוטרה נע בין 13 ל-17 מילימטרים לתוך כיס קטן שמתפתח בבטן האם. לאחר עשרה ימים בוקע הוולד מתוך הביצה. במהלך תקופת הדגירה מפתח העובר "שן ביצה", ובסופה הוא משתמש בשן זו על מנת לבקע את הביצה; שן זו נעלמת זמן קצר לאחר הבקיעה.
אורכם של הקיפודנים הקטנים מייד לאחר בקיעתם הוא 1.5 סנטימטרים, ומשקלם נע בין 0.3 ל-0.4 גרמים. עד גיל שנה, משקל הקיפודן הצעיר לא יגיע אף לקילוגרם בודד. לנקבת קיפודן הנמלים, כלשאר יונקי הביב, אין פטמות, והוולדות מחברים את עצמם לאזור מיוחד בבטנה של האם המפריש חלב ונקרא "הילת החלב". הקיפודנים הקטנים יוצאים מכיס אימם כבר בגיל שניים עד שלושה חודשים, וזאת מכיוון שקוציהם בגיל זה כבר ארוכים למדי. תדירות ההנקה יורדת בהדרגה, עד לגמילתם הסופית בסביבות גיל חצי שנה. לאחר שהם יוצאים מכיס האם, חיים הקיפודנים הקטנים במחילה שהאם בונה עבורם, ושם הם נשארים גם כאשר האם יוצאת לחפש מזון. מדי פעם חוזרת האם למחילה על מנת להניק את צאצאיה.
קיפודן הנמלים מגיע לבגרות מינית בגיל ארבע עד חמש שנים לפי ההערכות, אולם עובדה זו אינה ידועה לאשורה. במחקר שנערך במשך 12 שנים ופורסם ב-2003, נמצא כי קיפודן הנמלים מגיע לבגרות מינית בין הגילים 5 ו-12, וכי תדירות הרבייה יורדת מהטלה אחת בכל שנתיים להטלה אחת בכל שש שנים. תוחלת החיים של קיפודן הנמלים היא 45 שנים בטבע, ועשויה להגיע ל-49 שנים בשביה.
מצב שימור

בית הגידול האופייני לקיפודן הנמלים הוא בעל אקלים ממוזג. הוא נפוץ באוסטרליה ובשפלה של גינאה החדשה, והוא אינו נתון בסכנת הכחדה. הקיפודנים באוסטרליה נפגעו פחות מבירוא יערות מאשר מינים אחרים, כיוון שקיפודני הנמלים אינם זקוקים למקום מחיה מיוחד, ומתקיימים היטב בכל אזור שיש בו היצע מספיק של נמלים וטרמיטים. מקיפודן הנמלים ניזונים, על אף קוציו, עופות, שדים טסמניים, חתולים, שועלים וכלבים, כדוגמת הדינגו האוסטרלי. כמו כן, קיפודני הנמלים נאכלו על ידי האבוריג'ינים והמתיישבים האירופאים הראשונים באוסטרליה. האיומים הגדולים ביותר על הקיפודן באוסטרליה הם כלי רכב והרס בתי הגידול שלו, שהובילו להכחדה מקומית של הקיפודן במספר אזורים. בנוסף, זיהום הנגרם על ידי הטפיל Spirometra erinaceieuropaei הוא קטלני במיוחד עבור הקיפודן.
הקיפודן ממעט להתרבות בשבי, בין היתר בגלל מחזור הרבייה הנדיר שלו. חמישה גני חיות הצליחו להרבות את קיפודן הנמלים בשבי, אולם אף אחד מהקיפודנים שנולדו בשבי לא הגיע לבגרות.
אזכורים בתרבות

קיפודני נמלים אוסטרליים מוצגים בתרבות האנימיסטית של הילידים באוסטרליה, בין היתר באמנות החזותית ובסיפורים אודותם. הקיפודן היה למושא הערצה של מספר קבוצות, כמו בני הנונגאר (Noongar) ממערב אוסטרליה, אשר קראו לקיפודן בשם Nyingarn. כמה מיתוסים התפתחו בנוגע לקיפודן הנמלים האוסטרלי. כך, למשל, אחד המיתוסים הללו מתאר כיצד קיפודן הנמלים האוסטרלי נוצר כאשר קבוצה של גברים צעירים ורעבים יצאו בלילה על מנת לתור אחר מזון. בדרכם הם נתקלו בוומבט, והטילו עליו את חניתותיהם, אולם לא הצליחו לפגוע בו בשל החשיכה. הוומבט אימץ את החניתות לעצמו ככלי הגנה והפך לקיפודן נמלים. במיתוס אחר היה הוומבט אדם שהחביא אוכל מאנשי שבטו, שהטילו עליו את חניתותיהם, ואלו הפכו לקוצים. האדם מכוסה הקוצים הפך, על-פי המיתוס, לקיפודן.
קיפודן הנמלים האוסטרלי הוא בעל חיים מוכר מאוד באוסטרליה של ימינו ומהווה את אחד מסמליה. באופן בולט, הוא מופיע על המטבע האוסטרלי של חמישה סנט (המטבע בעל הערך הקטן ביותר באוסטרליה; ראו תמונה להלן), וכן על שטר מיוחד של 200 דולרים אוסטרליים שהונפק בשנת 1992. כמו כן הוא הופיע על מספר פרסומים של הדואר באוסטרליה: הוא היה אחד מארבעה מינים אנדמיים לאוסטרליה שהופיעו על בולי דואר אוסטרליים בשנת 1974, הוא הופיע על בול בשווי 37 סנט ב-1987, ועל בול בשווי של 35 סנט ב-1992. בנוסף, דמות מואנשת של קיפודן נמלים בשם מילי (Millie) הייתה לאחד הקמעות באולימפיאדת סידני בשנת 2000.
גלריית תמונות

קיפודן נמלים אוסטרלי בגומה שחפר
קיפודן נמלים אוסטרלי מחפש מזון
קיפודן נמלים אוסטרלי מאוים מציג את קוציו
קיפודן נמלים אוסטרלי החי בשבי, בגן חיות אוסטרלי
לקריאה נוספת

Augee, M and Gooden, B. 1993. Echidnas of Australia and New Guinea. Australian National History Press, Sydney ISBN 978-0-86840-046-4
Augee, M.L. 1983. R. Strahan Ed. The Australian Museum Complete Book of Australian Mammals. p. 8–9. Angus & Robertson ISBN 0-207-14454-0
Griffiths, M. 1989. Tachyglossidae. Pp. 407–435 in Fauna of Australia (D. W. Walton and B. J. Richardson, eds.). Mammalia, Canberra, Australian Capital Territory 1B:1–1227.
אברהם שניור קורונל

| --- | --- |
 לידה:  1412 סגוביה, ספרד 
 פטירה:  1496 (בגיל 84 בערך) ספרד 
 שם לידה:  אברהם סניור 
 מדינה:  ספרד 
 השקפה דתית:  נצרות קתולית, יהדות 
 
החצר הפנימית בביתו של אברהם שניור קורונל, 2011.
ויטראז עם סמל משפחת קורונל, בכנסית לה פארל שבסגוביה.
דון אברהם שניור קורונל (1493–1412) היה רֵישׁ גָּלוּתָא, רב חצר, שר אוצר, חוכר וגובה מיסים יהודי בספרד במאה ה-15, בחצרו של המלך אנריקה הרביעי ובחצרם של המלך פרננדו והמלכה איזבלה הידועים בכינוי "המלכים הקתולים", שיש אומרים כי שידך ביניהם. נחשב ליהודי החשוב ביותר בקסטיליה. בנוסף לתפקידיו מחוץ לקהילה, גם שימש כשופט עליון של היהודים.
בעברית, יש הכותבים את שם משפחתו שׂניור ויש הכותבים סניור. בניגוד לאמור לעיל באשר לשנת הפטירה שלו ב-1493, פרופסור ביינארט סובר שאברהם שניור נפטר לכל המוקדם בשנת 1496.
קורות חיים

נולד למשפחה יהודית בספרד במאה ה-15, בשם אברהם שניור. תחת שלטונו של המלך אנריקה הרביעי היה חוכר המיסים הראשי בקסטיליה, כגמול על שירותיו מונה אלבדין (Albedinus) שופט היהודים בעיר סגוביה. בשנת 1474 סייע לעליית פרדיננד ואיזבלה, ופעל כנציגה של המלכה איזבלה במשא ומתן עם נציגו של המלך פרדיננד לאיחוד קסטיליה ואראגון תחת שלטונם.
בשנת 1475 הוקמה מחדש ברית הערים להגנה על הסדר הציבורי, שכונתה ה"הרמנדאד הקדושה". למרות שהתקנון של ברית הערים קבע מפורשות שאין למנות יהודי לתפקיד הגזבר, ב-1488 מינתה המלכה את שניור לתפקיד זה.
בשנת 1476, נזכר שניור לראשונה כגובה מיסים עליון למלכות קסטיליה, לגביית מיסים מהיהודים. תפקיד זה גרר יחס שלילי מהקהילה. בשנת 1477 קיבל, בזכות קשריו עם המלכה, מינוי כ"רב דה לה קורטי" (רב החצר) וכשופט עליון ליהודים בקהילות "מעבר לבורגס וממנה הלאה". שימש לא רק כשופט עליון אלא גם התגייס ופעל למען היהודים שנזקקו להשפעתו ומעורבותו.
במהלך שנותיו, מונה כשר האוצר של המלך פרדיננד והמלכה איזבלה, הידועים כ-"המלכים הקתולים". תפקיד זו העלה אותו בסולם המעמדות, והפך אותו לידיד טוב של המלך. ארמונו שבעיר סגוביה, אחד מהמפורסמים שבספרד, משמש כיום כמוזיאון. שניור שימש גם כראש קהילת יהודי קסטיליה והשתדל למענם. כמו כן סייע בפרשת פדיון שבויי מלגה היהודים, שנשבו ב-1487.
במכתב של יהודי קסטיליה ליהודי רומא ולומברדיאה מ-1487 הם מתייחסים לאברהם שניור כ-"ריש גלותא אשר עלינו". בעיני חז"ל נחשב שלטון זה כהמשך למלכות בית דוד.
יחד עם דון יצחק אברבנאל שהיה חברו הטוב, ניסה למנוע את גזרת הגירוש של יהדות ספרד. כחלק ממאמץ זה אברהם שניור ארגן קבוצה של בנקאים יהודים אמידים, שהציעו כופר זהב כדי לסכל את הגזירה. שבועיים לפני הגירוש, ב-29 במאי 1492, עדיין הצהיר שהוא ומשפחתו עוזבים עם כל היהודים האחרים. יש אומרים כי המלכה איזבלה איימה שתשמיד את כל יהודי ספרד אם אברהם שניור ומשפחתו לא יתנצרו ויישארו. תפקידו הבכיר וקרבתו למלך הייתה בעוכריו.
ב־15 ביוני 1492 הוא הוטבל לנצרות במזרקה בכניסה לכנסייה Santa María de Guadalupe בעיר גוואדלופ על ידי החשמן של ספרד פדרו דה מנדוזה, המלכים הקתולים היו הסנדקים. בטקס זה הוטבל גם חתנו מאיר מלמד, ונאמר כי המלכה ראתה בכך את ניצחון הנצרות על היהדות. לאחר הטקס, קיבל אברהם שניור את שם המשפחה "קורונל". משפחתו, שלא רצתה לעזבו בזקנתו, התנצרה גם היא. אחיו שלמה שניור עזב את ספרד.
לאחר ההמרה, ב-23 באוגוסט 1492, נתמנה לשמש כרחידור (חבר מועצת העיר) בסגוביה ב"זכות שירותיו הרבים והטובים שעשה והוא עושה לכתר וכדי לגמול לו עליהם". הכתר גם הטיל עליו, יחד עם אחרים, לגבות חובות שהנוצרים חבו ליהודים ולהעבירם לקופת האוצר.
אברהם שניור נקבר בסגוביה, בקפלת הירידה (Capilla del Descendimiento) שבכנסיית לה פארל (Monastery of Santa María del Parral). סמל משפחת קורונל, חמישה נשרים מזהב וכתר זהב, מופיע על אחד הקברים שבקפלה, ובשיפוץ שנעשה לאחרונה הותקן ויטרז' שנושא את אותו הסמל. בקפלה זו קבורים זה ליד זה אברהם שניור קורונל, נכדתו מריה שהייתה נשואה לחואן בראבו דה מנדוסה ובנה מנישואיה השניים - אנטוניו דה סוליס.
נכדו ברח להולנד לאחר מותו, שם חזר ליהדותו ותרם רבות לבתי-הכנסת.
קורות חיים > רכושו של אברהם שניור

לאברהם שניור הייתה אחוזה בתחומה של סגוביה, במקום שנקרא Campo de Pinillos. בנוסף לבית מגוריו, היו לו חמישה-עשר בתים ברחוב Zapateria שברובע היהודי של סגוביה. ביתו המרכזי היה ברחוב קורפוס כריסטי. כיום פועל בארמונו המשופץ של אברהם שניור מוזיאון של יהודי ספרד והרובע היהודי, שנקרא Didactic Center of the Jewish Quarter. מעל לכניסה לבית מתנוסס שלט האצולה (coat of arms) המעיד על אילן היוחסין של המשפחה. חיים בינארט גם כותב שלאברהם שניור היה בית תפילה בביתו, ששימש "גם אנוסים וגם נוצרים ממוצא נוצרי גמור". בית הכנסת נסגר אחרי שאברהם שניור ובני ביתו המירו את דתם. ישנה סברה שבית הכנסת הזה עדיין עומד על תילו ויש אליו גישה ממבנה המוזיאון.
עוד היו לו שלושה או ארבעה בתים בכיכר העיר אווילה, צמד בתים גדולים בכיכר השוק הקטן של אווילה וארבעה צמדי בתים נוספים, לא רחוק משם.
שמות אחרים

פרופ' בינארט משתמש בכתיב "אברהם סניור", וקובע כי לאחר שהתנצר ברוב פאר והדר בגואדלופי, בנוכחות המלכים הקתולים, הוא נקרא פרנאן נונייס קורונל. השם פרנאן כפי הנראה הוא על שם המלך פרנאנדו שהיה בין המטבילים. קיימת גרסה אחרת הקובעת כי אברהם שניור שינה את שמו לפרננד (פרננדו) פרז קורונל.
בכתיב לועזי מוצאים את השם Senior ולחליפין Senneor או Seneor.
צאצאים מפורסמים

דוארטה סאריבה, יליד המאה השש עשרה, הידוע גם בשמו דוד סניור קורונל. עיקר פועלו היה ברסיפה שבברזיל. חזר ליהדות. מעשירי הקהילה, בעל מטעים, סוחר, גבאי וגזבר.
ר' נחמן נתן קורונל, שנולד באמסטרדאם ב-1810, עלה לארץ ישראל בשנות העשרים שלו. תלמיד חכם, עסקן, מחבר ועורך ספרי קודש, שקיבל מדליה מהקיסר האוסטרי על פועלו.
שלושה מצאצאיו בני העת האחרונה הם יעקב פרלשטיין, יליד 1878 אשר היה אחד ממיסדי תל אביב,
דוד קורן (קורונל), יליד 1917 אשר שימש חבר כנסת וראש מועצה בגליל ופרופסור אילנה גוזס, חוקרת מוח וילידת 1949. שלושתם ילידי ירושלים.
הערות שוליים

1 2 3 4  Joseph Jacobs, Meyer Kayserling, SENIOR, ABRAHAM - JewishEncyclopedia.com, www.jewishencyclopedia.com
1 2 3 4  Who Was Abraham Senior? The Jews of Sepharad, Dr. Henry Abramson, 2017 (video lecture), נבדק ב-2023-04-30
1 2 3 4 5 6 7 8 9 10 11 12 13 14 15 16 17  חיים ביינארט, גירוש ספרד, ירושלים: י"ל מאגנס, 1995-1996 תשנ"ו, עמ' 14, 431, 430,413,412, 406,401, 400, 392, 391, 385, 88, מסת"ב 965-223-861-9
1 2  אנציקלופדיה עברית, חברה להוצאת אנציקלופדיות בע"מ, 1981, עמ' כרך לב. עמוד 202 בערך "שניאור דון אברהם"
1 2  Monasterio de Santa María del Parral. Orden de San Jerónimo. Historia del Monasterio, web.archive.org, ‏2015-01-15
1 2 3 4 5 6 7 8  דוד קורן, דון אברהם שניור קורונל וצאצאיו עד היום הזה (עמ' 8, 11, 12,19, 22-25, 35-50, 57), באתר www.nli.org.il, ‏1995
1 2 3 4  ספרד, יהודים: המאה ה-15, הגירוש, האנציקלופדיה העברית, כרך 25, חברה להוצאת אנציקלופדיות, תשל"ד, עמ' 391-393
↑  אנציקלופדיה יהודית דעת - ריש גלותא, באתר www.daat.ac.il
↑  Didactic Center of the Jewish Quarter of Segovia - سيغوفيا: Working hours, Activities, Visitor reviews, - Safarway 2023, Safarway - العالم بين يديك (באנגלית)
↑  חוברת "ביקור ברובע היהודי של סגוביה", SG-12/2008, בהוצאת Turismo de Segovia. כתבה: Susana Vilches.
↑  צופיה הירשפלד, בית הכנסת האבוד של אנוסי ספרד, באתר ynet, 27 בדצמבר 2009
↑  THE JC, Jewish fairytale in shadow of Disney castle, www.thejc.com, ‏AUGUST 12, 2010
↑  David Senior Coronel 1575-1676, www.jewishwikipedia.info
| --- | --- |
בקרת זהויות :  NLI: 987007308345105171  ISNI: 0000 0000 7783 950X  LCCN: n2010201228  VIAF: 98476252   WorldCat (עם VIAF): 98476252
בוב תיל

| --- | --- |

בוב תיל, 2013
 לידה:  2 באוקטובר 1951 (בן 73) סקוטלנד
 מוקד פעילות:  לונדון, אנגליה
 תקופת הפעילות:  מ-1980
 עיסוק:  זמר-יוצר
 סוגה:  פולק-רוק
 שפה מועדפת:  אנגלית 
 כלי נגינה:  גיטרה 12 מיתרים
 www.bobtheil.be
 
רוברט "בוב" תיל (באנגלית: Robert "Bob" Theil; נולד ב-2 באוקטובר 1951) הוא מוזיקאי וזמר-יוצר פולק-רוק סקוטי.
ביוגרפיה

בוב תיל נולד בחווה בצפון-מזרח סקוטלנד וגדל והתבגר בעיירה הסקוטית מאריקירק. בתחילת שנות ה-70 עבר ללונדון, שבה החל בהדרגה לפתח את הקריירה המוזיקלית שלו. את אלבומו הראשון הוציא ב-1982 בעזרתם של חברי להקת ביג קאנטרי הסקוטית.
תיל הושפע רבות מהזמרים והמוזיקאים שהובילו את הפולק-רוק של שנות ה-70, רוי הארפר, מייקל צ'אפמן, ריצ'רד תומפסון, ובעיקר מהיוצרים הסקוטים ברט יאנש, אל סטיוארט וג'רי ראפרטי.
תיל כותב, מנגן ושר בסגנון מוזיקת הפולק-רוק הבריטית, ועושה בדרך כלל שימוש בגיטרה אקוסטית או חשמלית בת 12 מיתרים. משנת 2010 הגיע לישראל ארבע פעמים להופעות.
חיים אישיים

בוב תיל הוא רווק וללא ילדים. מתגורר באנטוורפן שבבלגיה משנת 1999.
דיסקוגרפיה > אלבומים

(So Far (1982
(Bridging the Silence (1993
(Playing it all for Laughs (2003
(The Ghent Sessions (2007
הערות שוליים

↑  "Bob Theil interview".
שאולי (דמות)

| --- | --- |

 תוכנית טלוויזיה:  ארץ נהדרת, הפרלמנט
 הופעה ראשונה:  ארץ נהדרת, עונה 7
 גילום הדמות:  אסי כהן
 מידע
 שם אמיתי:  שאול
 גיל:  50
 מקום לידה:  רחובות, ישראל
 מקצוע:  מובטל
 חבר בקבוצה:  הפרלמנט
 דמויות קשורות
 משפחה:  ראובן (אח), לות'ר (בן), אירנה (בת זוג)
 חברים:  הקטור, אמציה, אבי, קרקו
שאולי הוא דמות בדיונית בתוכנית הבידור הסאטירית הישראלית "ארץ נהדרת" ובספין אוף שלה, "הפרלמנט", המגולמת על ידי השחקן הישראלי אסי כהן.
היסטוריה והתפתחות הדמות

השחקן אסי כהן החל להשתתף בתוכנית הבידור הסאטירית ישראלית "ארץ נהדרת" בעונה השלישית בתור שחקן אורח והחל מהעונה הרביעית כדמות קבועה.
דמותו של שאולי נוצרה לראשונה במהלך צילומי העונה השביעית של תוכנית הטלוויזיה "ארץ נהדרת", במערכון העוסק בקבוצת רכישה בבניין. היוצרים הורו לשחקן אסי כהן לגלם דמות של אדם בשם "הרצל", ולאחר סיום יום הצילומים פנה הבמאי בן בכר אל העורך מולי שגב והביע את התפעלותו מהדמות שנוצרה. הוא הציע להחליף את שמה ל"שאולי", והוחלט להמשיך את הופעות הדמות במערכונים נוספים לאורך העונה. בריאיון ל"וואלה תרבות" סיפר כהן:
ביום הצילום, כשלבשתי את הבגדים והמשקפיים שלו, פשוט יצאו ממני טקסטים, שיחד עם החבר'ה שם, מאור, מריאנו ואלי, התחלנו לכתוב את הדמות. כולם הציעו הצעות לאיש הזה, שיצא ממני והתפרע. בהתחלה שאולי היה מאוד מוחצן ומוגזם, לעס ערגליות והיה בוטה מאוד. נדלקתי על זה וראינו שיש שם משהו. היה לי כיף לעשות את הדמות הזאת ולאט לאט רציתי להעמיק בה.
לימים, סיפר העורך מולי שגב בריאיון ל"כלכליסט":
הייתה לאסי על הסט סוג של התגלות, קרה לו שם משהו עם הדמות הזו. הם חזרו מהצילומים והבמאי אמר לי שהוא שינה את השם מהרצל לשאולי ואמר לי שאני חייב לבוא לחדר עריכה כי קרה משהו מטורף. אסי אלתר המון טקסטים והתגלגל לתוכו איזה בן אדם שניהל שם דיאלוגים שלא כתובים במערכון עם הדמויות האחרות.
תוך זמן קצר הדמות התחבבה על צופי ארץ נהדרת, ובשנת 2012, לאחר סדרת מערכונים בשם "הפרלמנט של שאולי" בארץ נהדרת, החלו שידורי סדרת הספין אוף, "הפרלמנט", בה כיכב שאולי. בפרלמנט התרחב העיסוק בחייה של הדמות, ונוספו בה דמויות כגון האח ראובן, בת הזוג אירנה, אביו וחבריו.
בשנת 2017, לאחר שתי עונות של הפרלמנט, חזר כהן לגלם את הדמות במערכונים של ארץ נהדרת. במהלך עונה 14, במשך מספר מערכונים, תואר כמתמודד עם מחלת הסרטן, ושאלות קיומיות על חייו. לקראת סוף העונה, ביקש מולי שגב מאסי כהן להחליט בעצמו האם שאולי יבריא מהמחלה. ולאחר מספר ימים החליט כהן כי הדמות תחלים.
בשנת 2022 החל כהן להופיע בסדרת מופעי סטנד-אפ בשם "המופע של שאולי", בהם הוא מגלם את דמותו של שאולי.
היסטוריה והתפתחות הדמות > שאולי ומלחמת האזרחים

לקראת הבחירות לכנסת העשרים וארבע שודר בארץ נהדרת מערכון "שאולי ומלחמת האזרחים", בו קרא שאולי לפתוח במלחמת אזרחים בישראל. המערכון הפך לקאלט וגרר תגובות רבות בציבור הישראלי. בעקבות המחאה כנגד ממשלת ישראל השלושים ושבע והרפורמה המשפטית, רווחו אזכורי המערכון בעיתונות הישראלית, בעיקר בתור נבואה העומדת להגשים את עצמה.
בשנת 2024 יצאה לאור קומדיית הפשע המקסיקנית "אמיליה פרז" (אנ') אשר במהלך אחת הסצנות נראה גיבור הסרט צופה בטלוויזיה ישראלית, כשעל המסך הופיע המערכון.
מאפיינים

שאולי הוא אגואיסט מושבע, גס רוח, נוח לכעוס פרמיטיבי ונכלולי, אשר מרבה להשמיע דעות חסרות בסיס מתוך כריזמה ושכנוע עצמי עמוק. יש לו דעה נחרצת כמעט על כל דבר, הוא מבקר את המדע, את הטבעונים, פעילי האקלים ורופאים. מתעסק בשאלות מהותיות מתוך מינימום של ידע מוקדם וחוסר מודעות.
| 0 | 1 | 2 |
| --- | --- | --- |
| ” | שאולי הוא מהאנשים שלא יודעים לדבר. הם יודעים לריב. זה כאילו נורא ואיום, אבל הריבים האלה מייצרים באיזשהו מקום קרבה, כי אומרים הכל. הסצנות של הריבים עם אירנה, למשל, הן סצנות מרגשות מאוד. הם אומרים אחד על השנייה דברים איומים אבל אתה רואה שהם אוהבים אחד את השנייה ואחרי זה הם גם מתנצלים ומיד חוזרים זה לזרועות זו, אבל לא ממקום של פחד. אלה יחסים מאוד ישראלים. | “ |

|  – מולי שגב, מיוצרי "ארץ נהדרת", על דמותו של שאולי |  – מולי שגב, מיוצרי "ארץ נהדרת", על דמותו של שאולי |  |
ברוב המערכונים שאולי רב עם מישהו, או עם החברים שלו או עם אח שלו ראובן או עם בת הזוג שלו. הוא בטוח שמוליכים אותו שולל לעיתים קרובות, הוא חרד לכבודו וכשהוא מרגיש שהוא יוצא פראייר הוא הופך מיד לתוקפני וכוחני.
שאולי הוא בעל מבטא סמי-מזרחי אך עם זאת מרבה להשתמש בניואנסים אשכנזים. פעמים רבות הוא מתואר כמודל "הישראלי המכוער", וכן מרבה להשתמש במשפטים "אולי תסתמי את הפה שלך" ו"מה אני גייז?" שנאמר כתגובה לדברים המערערים את גבריותו.
משפחתו וחייו האישיים

שאולי, בן 54, סיפר בריאיון שנולד בעיר רחובות, אך לטענתו המרואיינים יצרו בלבול והוא נולד באזור. לשאולי אח אחד, ראובן, ובעונה הראשונה של הפרלמנט מתוארת השבעה של אמם.
לשאולי בן יחיד בשם לות'ר, מאשתו הראשונה, ג'ניפר, ממנה התגרש. לותר ואמו מתגוררים בארצות הברית, בנאשוויל, איסטווי, ברוקלין, סלוט לייק סיטי, שבארצות הברית. שאולי נשוי לאירנה, אישה ממוצא רוסי, רכה ועדינה כלפי חוץ, אך עם זאת נוהגת לדבר מלוכלך ולקלל מדי פעם, ועובדת כאחראית משמרת ב"מפגש הסטייק". לטענתו של שאולי הוא "עובד בזוגיות" בתור משרתו המלאה, אך במערכון משנת 2010 נטען כי הוא יו"ר ועד הטכנאים של הערוץ הראשון.